तो, मैं यह निवेदन कर रहा था कि निर्मम होना, असंग होना अथवा परमात्मा से आत्मीय सम्बन्ध स्वीकार करना - यह सत्संग हुआ । अगर आप सत्संग करेंगे, तो साधना स्वत: प्रकट हो जायगी । और महाराज, साधना और साध्य में विभाजन नहीं होता, साधना और साध्य में दूरी नहीं रहती, भेद और भिन्नता नहीं रहती । तो साधना साध्य से अभिन्न हो जायगी । इसमें कोई सन्देह की बात नहीं है । परन्तु जीवन में साधना की अभिव्यक्ति होनी चाहिये और साधना की यह अभिव्यक्ति एक-मात्र सत्संग से ही होगी, अन्य किसी प्रकार नहीं हो सकती । आप सोचिये कि सत्संग के बिना भी आप बलपूर्वक साधना तो कर सकते हैं, लेकिन वह जीवन के साथ अभिन्न नहीं होगी। इस प्रकार की हुई साधना से आप अपने को अलग अनुभव करेंगे और बलपूर्वक की हुई साधना को अलग अनुभव करेंगे और कहेंगे कि आज मैंने इतनी देर ध्यान किया । ध्यान अलग और आप अलग । आज मैंने इतना जप किया । जप अलग और आप अलग । आज मैंने इतना तप किया । तप अलग और आप अलग । आज मैंने इतना दान दिया । दान अलग और आप अलग । इस प्रकार की भिन्नता रहेगी ही और जब इस प्रकार की भिन्नता रहेगी, तो 'आपका' जो अस्तित्व रहेगा, वह साधन रूप नहीं हो पाएगा । इसलिये सत्संग के द्वारा आपके अस्तित्व में ही, किसी और में नहीं, आपके अस्तित्व में ही, साधना की अभिव्यक्ति हो जायेगी ।